Omkring klokken 05.00 fredag morgen fik Nordjyllands Beredskab en melding om brand i en villa i Kalmanparken i Frejlev vest for Aalborg. En kvinde vågnede ved brand i sit hus, og hun nåede derfor ud af huset i tide. Det var kvinden, der selv anmeldte branden, som formentlig er opstået i et af husets værelser. Beredskabet fik hurtigt flammerne under kontrol, og ilden nåede ikke at brede sig fra det værelse, hvor branden begyndte. - Vi ved endnu ikke, hvorfor branden er opstået, men det skal vi have undersøgt, siger Bruno Brix, Vagtchef ved Nordjyllands Politi. Ingen er kommet til skade under branden, dog er der kommet en del brand- og sodskader i huset.

Referat:
Tidlig fredag morgen blev en kvinde vækket af en brand i sit hus vest for Aalborg.